google/wiki40b huggingface dataset:
Sten Ardenstam

Biografi

Ardenstam var en mangesidig skuespiller som rakk å skape utallige gubber på scene og kabare, på film og TV, men også på kroen og i en mengde reklamefilmer. Han forsøkte å komme inn på Dramatens elevskola i 1939, men lykkes ikke og startet i stedet som selger. Han var handelsreisende i glødelamper på hele 1940-tallet. Seinere solgte han biler, engelske Hillman.
Han debuterte på Oscarsteatern i 1953 i musikalen Saken är Oscar og ble siden flittig brukt på ulike privatteater. Han spilte med Knäppupp i fire år blant annet Ryck mig i snöret i 1964, der han og Martin Ljung opptrådte med den klassiske sketsjen 55:an Olga. Han var med i 200 forestillinger av operetten Den glade enke på Oscars, spilte i komedier på Intiman, Scalateatern og Maximteatern blant annet Omaka par, En flicka på gaffeln, Komedi i mörker og Arsenik och gamla spetsar.
Han debuterte på film i 1954 i Martin Söderhjelms kortfilm  Din dagliga dryck og fikk siden siden medvirke i drygt 140 film- og TV-produksjoner. Han var med i utallige buskisfilmer blant annet Lille Fridolf och jag i 1956, Trettio pinnar muck i 1966, Sound of Näverlur i 1971
og 47:an Löken blåser på i 1973. 
For det meste spilte han små biroller: «Hvor liten en roll enn er, så går det an å gjøre noe ut av den», brukte han si. 
Han ble kalt for "de korte replikkenes mester". Hans mimikk og timing var alltid perfekt og han forgylte mange reklamefilmer med sin humor.
Sten Ardenstam var akrobatisk og kunne kunsten å falle og slå seg, han ble derfor ofte benyttet som stuntmann i ulike filmer.
Stor suksess gjorde Ardenstam i TV blant annet. Bråkiga blad, der han og Rolf Bengtsson gjorde den velkjente sketsjen Ormet kruper. En gång var jag i Sverige två gånger. Han medverket også i sketsjserien Partaj. Han laget show på Berns sammen med Eva Rydberg, Tommy Körberg og Siw Malmkvist, medvirket i Hagges revy på Lisebergsteatern i Göteborg, turnerte i folkparkene med Lill-Babs og medvirket i flere oppsetninger på Komediteatern på Gröna Lund blant annet Nattportieren i 1987. 
I sin siste opptredenen i Direkt från Berns i TV4 i 1992 vant Sten Ardenstam skuespillernes fylleslag, der det handlet om å spille mest beruset. En gang spilte Ardenstam full i en opplysningsfilm for NTO, det gjorde han så bra at avholdsorganisasjonen aldri våget å vise den.
Sherilyn Fenn

Karriere

Fenn filmdebuterte i 1984 via en liten birolle i komedien The Wild Life og hadde samme år sin TV-debut i TV-filmen Silence of the Heart. Hun hadde utover 1980-tallet notable biroller i filmer som Thrashin' (1986), The Wraith (1986) og Zombie High (1987). Hun hadde sin første hoverolle i den erotiske filmen Two Moon Junction fra 1988, og i 1990 hovedrollen i kjærlighetsthrilleren Meridian: Kiss of the Beast. Det kan også nevnes at hun på 1980-tallet hadden en gjesteopptreden i komiserien Cheers (1985) og to gjesteopptredener i 21 Jump Street i 1987 og 1990. 
Fenn ble internasjonalt kjent da hun i 1990 og 1991 spilte rollen som den småslemme riksmannsdatteren Audrey Horne i kultserien Twin Peaks, som i løpet av 30 episoder vokste til og fikk en langt mer sympatisk karakter. Hun hadde etter denne serien en forholdsvis kortlivet stjernekarriere. Like etter spilte hun sentrale roller i filmer som Ruby (1992), Om mus og menn (1992) og i 1993 hovedrollen i filmen Boxing Helena. Hun hadde samme år en sentral birolle i den romantiske komedien Three of Hearts (1993). Hun var på denne tiden på høyden av sin karriere og ble ansett som en av de største sexsymboler i USA og stilte opp nesten naken på forsiden av Playboy. I 1995 spilte hun rollen som Elizabeth Taylor i TV-filmen Liz: The Elizabeth Taylor Story.
På slutten av 1990-tallet var karrieren på hell og har etter det hatt en langt mer anonym tilværelse innen film og TV-verdenen. Hun var på denne tiden med i en rekke relativt ukjente filmer før hun i på tampen av tiåret returnerte til TV. I 2002 hadde hun noen gjesteopptredener i serien Dawson's Creek og i 2003-2004 en fast rolle i ungdomsserien Boston Public
I 2006-07 hadde Fenn fast rolle i serien Gilmore Girls.

Priser og nominasjoner

I 1990 ble Fenn nominert til en Emmy og i 1991 til en Golden Globe. Begge for sin deltakelse i Twin Peaks.

Private forhold

Sherilyn Fenn var gift med musikeren Toulouse Holliday fra 1994 til 1997 og har en sønn sammen med ham (f. 1993). I 2007 fikk hun sitt andre barn sammen med Dylan Stewart.
UnionFS

Unionfs er en filsystemtjeneste for Linux, FreeBSD og NetBSD som implementerer en union mount på andre filsystemer. Den tillater filer og kataloger å benytte separate filsystemer, kjent som branches, å utforme et koherent et virtuelt filsystem.
En annen variant av union mount ble implementert i det distribuerte operativsystemet Plan 9.
Unionfs ble opprinnelig utviklet av professor Erez Zadok og hans forskningsteam ved Stony Brook University.
Aaptos potiguarensis

Utbredelse

Arten er utbredt ved det nordvestre Brasil i Atlanterhavet.
Ytringsfrihetsforbundet

Ytringsfrihetsforbundet (YFO) er et registrert livssynssamfunn i Brønnøysundregistret. Forbundet er stiftet  for å «gi medlemmene en felles ramme og følelse av tilhørighet rundt det å tenke og snakke fritt» og for å «kjempe mot totalitære tendenser, politisk korrekthet og andre angrep på de reelle liberale verdiene som ble bygget opp i Europas historie».
Ytringsfrihetsforbundet vil søke offentlige midler på lik linje med andre livssynssamfunn i Norge. Det vil årlig dele ut en ytringsfrihetspris, samt avholde seminarer og sammenkomster for medlemmer, andre inviterte og offentligheten. Det hadde per 27. desember 2018 passert 500 medlemmer, og dermed passert nedre grense for offentlig støtte.
Jørstadmoen krigskirkegård

Jørstadmoen krigskirkegård er en krigskirkegård  i et skogholt like utenfor den inngjerdede delen av  Jørstadmoen militærleir. Rundt 70 000 sovjetiske krigsfanger skal ha vært innom leiren i løpet av siste verdenskrig. Av disse er 954 begravet på stedet, i anonyme graver. Gravplassen er omgitt av et steingjerde. Tyskerne førte protokoller over fangene, og det planlegges et nytt minnesmerke med navneplater.
Bare Tjøtta internasjonale krigskirkegård er større blant russerkirkegårder i Norge.
Bellingshausen (forskningsstasjon)

Bellingshausen er en russisk (tidligere sovjetisk) forskningsstasjon i Antarktis, beliggende på King George Island i øygruppen Sør-Shetlandsøyene. Dette var en av de første stasjonene som ble etablert av den sovjetiske antarktisekspedisjonen i 1968. Stasjonen forsynte tidligere sovjets fiskeflåte i Antarktis med drivstoff. Den er utstyrt for helårsdrift og har en kapasitet på 50 personer, men normal bemanning er 25.
Stasjonen har veiforbindelse til de nærliggende stasjonene Eduardo Frei (Chile), Great Wall (Kina) og Artigas (Uruguay).
Ved stasjonen ligger den eneste permanent bemannede ortodokse kirke i Antarktis. Den ble innviet i 2004 og har 30 plasser.
Antarktishalvøya og øyene omkring har det mildeste klimaet i Antarktis. Gjennomsnittstemperaturen ved Bellingshausen er −6,8°C i årets kaldeste måned, august, og 1,1°C i årets varmeste måned, februar.
Stasjonen er oppkalt etter den russiske sjøfareren Fabian Gottlieb von Bellingshausen, som i 1819–1821 seilte rundt Antarktis og kan ha vært den første som observerte det antarktiske kontinent.
Fengkai

Fengkai (kinesisk: 封开县; pinyin: Fēngkāi Xiàn) er et fylke i den kinesiske provinsen Guangdong. Det ligger i byprefekturet Zhaoqing.
Befolkningen var på 443 131 innbyggere i 1999.

Samferdsel

Kinas riksvei 321 løper gjennom området. Den fører fra Guangzhou via blant annet Wenzhou og Guilin til Chengdu, hovedstaden i provinsen Sichuan.
A-Moe

A-Moe er et bubblegumdance-band fra Trondheim som består av to personer, Natalia Davadi og Alex «The Wolf» Moe.
De har utgitt singelen «Mom is Home» (2003), og de har utgitt albumet Beauty and the Beast (2005). De har også utgitt albumet Bagpipe.
Bandnavnet spiller på eventyrsamlerne Asbjørnsen og Moe, da låtene de lager er inspirert av eventyr. På singelen «Mom is Home» er refrenget en sample fra musikalfilmen The Rock 'n Roll Wolf (norsk: Med Grimm og Gru) fra 1976. En annen singel av A-Moe, «Little Red Riding Hood», er inspirert av eventyret Rødhette og ulven.
Skånevikfjorden

Skånevikfjorden er en del av Hardangerfjorden i Kvinnherad og Etne kommuner i Hordaland. Det meste av fjorden ligger på sørøstsida av Halsnøya og nord for Skånevik.
Fjorden er en fortsettelse av Bjoafjorden og Melen i vest, og herfra går den 15 kilometer nordøstover til den deler seg i Matrefjorden og Åkrafjorden. Medregnet Åkrafjorden er fjordsystemet 46 kilometer langt. 
Det vestlige innløpet til fjorden ligger mellom Melsneset på Borgundøya i nordvest og Kjølbergneset i sørøst. Området fra Kjølbergneset og nordøstover kalles Skånevikstranda. Litt lenger øst ligger tettstedet Skånevik som fjorden er oppkalt etter. Herfra går det ferge over fjorden til Utåker og til Matre. Nord for Skånevik strekker Vannes seg nordover i fjorden. På østsida av Vannes ligger innløpet til Åkrafjorden. 
Mellom Halsnøya og fastlandet går Høylandssundet nordvestover til Husnesfjorden på nordsida av Halsnøya. Øst for dette sundet og litt inn i fjorden ligger Utåker på og like øst for Utåker ligger innløpet til Matrefjorden.
Max Skladanowsky

Liv og karrière

Max Richard Skladanowsky ble i 1863 født som det fjerde barn til Carl Theodor Skladanowsky (1830–1897) og Luise Auguste Ernestine Skladanowsky. Etter skolen begynte han i 1877 sin utdannelse som fotograf og glassmaler, som igjen ledet til interesse for Laterna magica.
Max Skladanowsky begynte i 1879 å turnere i Europa med Laterna magica, sammen med sin far og sin eldre bror. Tidlig på 1890-tallet bygget han sammen med sin bror Emil, et filmkamera og i 1895 oppfant de fremviseren Bioskop. Bioskop var inspirert av Laterna magica-teknologien og benyttet 54 mm film. Dette gjorde det mulig å vise 16 bilder per sekund, noe som er tilstrekkelig til å skape illusjonen av bevegelse.
Med Bioskop viste han 1. november 1895 korte filmsekvenser for et betalende publikum. Dette var to måneder før brødrene Lumière og Skladanowsky gikk dermed inn i filmhistorien. Brødrenes patent på Bioskop fikk imidlertid mindre betydning for den videre utvikling av kinematografenes utvikling.
Max Skladanowsky sto 16. april 1896 for den første filmfremvisning i Norge. Med sitt Bioskop viste han levende bilder i Christianias Cirkus Variete.

Minneverk

Den tyske regissøren Wim Wenders laget sammen med studenter på Hochschule für Film und Fernsehen in München (HFFM) i 1995 en filmhommage kalt Die Gebrüder Skladanowsky (brødrene Skladanowsky). 
I september 2010 ble Skladanowsky æret med en stjerne på Boulevard der Stars i Berlin.
Skuteviksboder

Skuteviksboder eller Skuteviksbodene er navnet på det historiske sjøbodmiljøet i Skuteviken i Bergen.
På 1600- og 1700-tallet ble det reist sjøboder og pakkhus i rekke langs stranden. I 1795 talte området 26 bygninger knyttet til sjøbasert virksomhet. Da strøket lå skjermet fra resten byen har stedet ikke blitt ødelagt av noen av de store bybrannene. På bakgrunn av at dette bygningsmiljøet var så godt bevart, ble hele bodrekken Skuteviksboder 7-19 vedtaksfredet i 1983.

Brannkatastrofen

Natt til 7. september 2008 startet en brann i Skuteviksbod 13. Bod 13 og 12 brant bortimot helt ned til grunnen, mens bod 11 og 14-15 fikk svært omfattende brann- og vannskader. Skuteviksboder 13 hadde i 1994 fått pålegg om å etablere sprinkleranlegg, men dette ble aldri fulgt opp av brannvesenet. Et sprinkleranlegg var forøvrig installert i bod nr 14, ettersom det var lagret oljeprodukter i boden. Sprinkleranlegget her var med å begrense storbrannens skadeomfang.

Gjenreisning

Etter brannen vedtok Hordaland fylkeskommune at de fredete bodene skulle gjenreises. De brannskadde bodene nr. 11 og 14 skulle gjenreises i sin fulle bredde som kulturminner, mens bod nr 12 og 13, som hadde brent helt ned til grunnen, skulle gjenreises eksteriørmessig av hensyn til det sammenhengende kulturmiljøet. Skuteviksboder 10, 14 og 15 ble etter brannen istandsatt etter restaureringsarkitekt Elin Thorsnes tegninger. Skuteviksboder nr 13 ble sommeren 2013 oppført i massivtre etter tegninger av arkitekt Bertram Brochmann.

Rettslig etterspill

Det ble tatt ut tiltale mot Michele Saluzzi, en av de 7 utenlandske gjestearbeiderne som bodde i bod 13. Politiet mente at italieneren i vanvare hadde skrudd på en kokeplate på komfyren, som så fikk det til å brenne i en frityrkoker som sto oppå platen. Dette trodde ikke retten på og den 14. desember 2010 ble Saluzzi frifunnet for brannen i de fire sjøbodene i 2008.
Eieren av Skuteviksbod 13, Jan Helmich Pedersen, og hans leietaker Arne Steen var på et tidspunkt siktet for brudd på kulturminneloven, men siktelsen ble henlagt etter bevisets stilling.
I forbindelse med brannen ble det oppdaget at Skuteviksboder 13 ble brukt som bolig på tross av at sjøbodene var regulert til næringsvirksomhet. For bruddet på plan- og bygningsloven fikk huseieren Jan Helmich Pedersen et forelegg på 100000 kroner og leietageren Arne Steen et forelegg på 50000 kroner. Politiet besluttet i tillegg at leietakeren må tilbakebetale 134000 kroner for vinningen fra videreuteleien.
Etter at Pedersen og Steen nektet å vedta foreleggene havnet saken i Bergen tingrett. Tingretten ga her politiet medhold i at de to ikke hadde anledning til å leie ut deler av lokalene til boligformål, siden det aldri ble søkt om dette. Pedersen og Steen ble dømt til å betale henholdsvis 60.000 og 30.000 kroner i bot. I tillegg må Steen tilbakebetale 60.000 kroner for vinningen fra videreuteleien. Etter at Pedersen anket dommen fra Bergen tingrett, doblet Gulating lagmannsrett boten, til 120 000 kroner.
Skedsmo Ishockeyklubb

Historikk

Skedsmo Ishockeyklubb fikk navnet etter sammenslåing av Lillestrøm / Skedsmo Ishockeyklubb (LSI) og Skjetten SK (SSK) sine ishockey-grupper i 2007. Stiftelsesdatoen 28. mars 1990 skriver seg fra LSI som er videreførende idrettsklubb. LSI ble i sin tid dannet gjennom en sammenslutning av Skedsmo Hockey og ishockeygruppa i Lillestrøm Sportsklubb (LSK). Hockey-aktiviteten ble på mange måter flyttet fra Lillestrøm og samlet på Skedsmokorset der det ble bygd ishall.
Eliteserien i bandy for herrer 2012/13

Eliteserien i bandy for herrer 2012/13 var det øverste nivået i norsk bandy sesongen 2012/13. Serien varte fra 11. november 2012 til 23. januar 2013. Vinneren av seriespillet, Stabæk ble kåret til seriemester, og eliteserien var dessuten grunnlaget for sluttspillet om norgesmesterskapet.
De to dårligst plasserte lagene i serien måtte spille kvalifisering mot de to beste lagene i den nest øverste divisjonen om retten til å få spille i eliteserien i 2013/14.
Nydamskipet

Nydamskipet eller Nydambåten er et roskip som ble funnet ved utgravninger av Nydam mose vest for Sønderborg i Sønderjylland i 1859, 1863 og 1864. Skipet er tidfestet til årene omkring 320.
Nydamskipet er det eldste kjente rofartøyet i Nord-Europa, dendrokronologisk datert til 310 – 320 e.Kr., nedlegningen til 340-350 e.Kr. Skipet er klinkbygd på en bred kjølplanke og har fem bordganger på hver side. Eikekjølen er gjort av ett stykke og er 14,3 m lang. Bredden på kjølen er 57 cm midtskips og smalner til ca. 20 cm i endene. Både kjølen og bordgangene har utskårne klamper til festing av de 19 spantene. Stavnene reiser seg i en svak bue og er gjort av et trestykke. Hele skipet er omkring 23 meter langt, 3,5 m bredt og veier ca. 3 tonn. Skipet har antakelig hatt en besetning på ca. 45 mann, derav 36 roere. Årene var trolig bare ca. 3,5 m. lange og innfestet med keiper. Skipet har dessuten hatt utvendig sideror.

Historie

Skipet ble ca. 345 e.Kr. hugget i stykker og lagt ned i vannet som siden er grodd igjen og blitt til Nydam mose. Det var del av en av seks deponeringer av krigsbytte mellom 200 og 450 e.Kr. En vanlig tolkning er at skipet har tilhørt en fremmed hær som er blitt beseiret av den lokale fastboende befolkningen.
De første arkeologiske utgravninger i Nydam mose ble gjort av Conrad Engelhardt i årene mellom 1859 og 1863. Her ble det funnet store mengder våpen, bruksgjenstander og tre fartøyer fra eldre jernalder. Etter at skipet ble funnet i 1863 ble delene liggende i myra inntil de ble flyttet til Flensburg. Allerede senhøstes samme år var rekonstruksjonen kommet så langt at skipet ble utstilt i det lokale museet. Utgravningene ble imidlertid stanset etter krigsutbruddet mellom Danmark og Prøysen i 1864, og dessverre gikk mange av gjenstandene, deriblant to av båtene tapt. Funnene i Flensburg tilfalt etter fredsslutningen i 1864 prøysserne, og dette er grunnen til at de i dag befinner seg i Tyskland, selv om funnstedet i dag ligger i Danmark.
I 1877 ble Nydamskipet flyttet til Kiel og utstilt der. I 1925 ble det flyttet til et nybygd lokale ved Landsdelsmuseet i Kiel. På grunn av mange flyangrep ble skipet i 1941 flyttet på en lekter gjennom kanalene til Ziegelsee ved Mölln i Schleswig-Holstein.
Etter annen verdenskrig anmodet den danske regjeringen om at funnet skulle utleveres. Dette kravet ble imidlertid i 1947 avvist av den britiske militærregjeringen i Nord-Tyskland, som samtidig samtykket i at funnet skulle få fast opphold i Slesvig. Våren 1947 fikk skipet sin nåværende plass ved Landesmuseum Schleswig-Holstein, Schloss Gottorf utenfor Schleswig.
Aucklandøyene

Geografi

Hovedøya er den 42 km lange Aucklandøya med et areal på omkring 510 km². Den har bratte klipper og røft terreng. De høyeste fjelltoppene er Cavern Peak (650 moh.), Mount Raynal (635 moh.) og Mount D'Urville (630 moh.).
I sørenden er øya 26 km bred. Her skiller den smale kanalen Carnley Harbour (eller Adams Straits på noen kart) hovedøya fra Adams Island (areal omkring 100 km²), som er enda villere, med fjellet Mount Dick som rager 660 moh. Kanalen er det som er igjen av en utdødd vulkan, og Adams Island og den sørlige del av hovedøya er kraterkanten.
Det er en rekke mindre øyer i øygruppen, blant annet Disappointment Island (10 km nordvest for hovedøya) og Enderby Island (1000 m fra nordspissen av hovedøya), som begge dekker mindre enn 5 km². 
Mange viker skjærer seg inn i hovedøya, som i Port Ross på nordsiden.

Historie

Øyene ble oppdaget av kaptein Abraham Bristow i 1806 og erklært som britisk besittelse året etter. De ble besøkt av oppdagerne Jules Dumont d'Urville i 1839 og James Clark Ross i 1840.
På midten av 1800-tallet var det et forsøk på å etablere bosetning på Aucklandøya. Charles Enderby foreslo i 1846 at man skulle etablere et lite samfunn som skulle livnære seg av jordbruk og hvalfangst, og planen ble virkeliggjort i 1850. Allerede to år etter ble bosetningen imidlertid oppgitt. 
Aucklandøyene ble innlemmet innenfor New Zealands utvidede grenser i 1863.
Mange skip har forlist ved øyenes klipper. «Grafton» led skibbrudd der i 1864. Et av New Zealands mest omtalte forlis var da skipet «General Grant» gikk ned ved vestkysten i 1866. Mange har mislykkes i å berge skipslasten; det sies at skipet også fraktet gullbarrer. I 1907 gikk «Dundonald» ned med fem mann ved Disappointment Island.
Spatha

Spatha var en type langt og rett sverd, vanligvis mellom 75 og 100 cm langt, opprinnelig brukt av romerske soldater fra første århundre e.Kr. Det ble snart etterliknet over hele det nåværende Europa.

Romerriket

Spathaen ble innført av keltiske kavalerister som foretrakk sine egne lange (60-80 cm), rette sverd framfor den korte gladius. I motsetning til denne var disse sverdene effektive huggvåpen, og de ble gradvis overtatt i de romerske legionene. Ved utgangen av 200-tallet hadde spatha overtatt for gladius hos de romerske leietroppene (auxiliae) og til en stor del også i legionshæren.
Casiano Delvalle

Landslaget

Casiano Delvalle spilte 3 landskamper for Paraguays herrelandslag.
Ataksi

Ataksi (uttalt ataksˈi) er en betegnelse på nedsatt muskelsamarbeide i koordinerte bevegelser. Syndromet kan arte seg i forskjellige former, for eksempel ved tilsynelatende nølende eller for voldsomme bevegelser og ustøtt ganglag. Det kan minne om et lite barn som tar sine første skritt.
Symptomet kan skyldes forskjellige forstyrrelser i lillehjernen (cerebellar ataksi) og problemer med nervesystemet som overfører informasjon fra muskler til lillehjernen (sensorisk ataksi).
Ataksi kan blant annet føres tilbake til lidelser som multippel sklerose, cerebral parese og polynevropati.

Etymologi

Ordet stammer fra gresk a-, «uten» og taksis, «orden».
85 Squadron RAF

Første verdenskrig

Skvadronen ble opprettet 1. august 1917 ved Upavon på Royal Flying Corps Central Flying School. Den ble kort tid senere flyttet til Mousehold Heath, og i november ble den flyttet til Hounslow i Essex. 1. april 1918 ble skvadronen overført til Royal Air Force, og gjorde tjeneste i Frankrike. Den ble kreditert for 99 seire i den korte tiden den var involvert i konflikter der, og returnerte til Storbritannia i 1919. Den ble så oppløst 3. juli samme år.

Andre verdenskrig

Skvadronen ble igjen opprettet 1. juni 1938, og hadde base hos RAF Debden i Essex. Etter slaget om Storbritannia ble den flyttet til Yorkshire. I løpet av krigen var flere nordmenn tilknyttet skvadronen, blant andre Svein Heglund og Tarald Weisteen, som begge fløy Mosquito nattjagere.
Skvadronen ble oppløst igjen 10. juli 1991.
Håvard Tjørhom

Karriere

Tjørhom studerte pedagogikk på Norges Idrettshøgskole, med mastergrad i coaching og idrettspsykologi for individuell idrett.

Alpinlandslaget

Da han var ferdig utdannet i 2007, fikk Tjørhom jobb hos norske alpinlandslaget og var hovedtrener fra 2010 til 2015.
Tjørhom ble kåret til årets trener på Idrettsgallaen 2015 for sin innsats med alpinlandslaget, hvor han sikret en rekke verdenscupseiere til Aksel Lund Svindal, OL-gull til Kjetil Jansrud og fikk Henrik Kristoffersen frem i lyset.

Friidrettsforbundet

1. september 2016 overtok Tjørhom for sportssjef Ronny Nilsen i Norges Friidrettsforbund og fikk benevnelsen toppidrettssjef. Etter to sterke sesonger for friidrettslandslaget, med VM-gull til Karsten Warholm og to EM-gull til Jakob Ingebrigtsen som høydepunkter, sa Tjørhom opp sin stilling av personlige grunner.
Lophorrhina tridenticornis

Utseende

En middelsstor, avlang, fløyelsaktig mørk gullbasse med gult hode. Hannen har et spadeformet framspring midt i pannen, og et kort horn på hver side av dette. Dekkvingene har to opphøyde lengderibber.

Utbredelse

Arten er kjent fra Tanzania.
Jacob L. Talmon

Biografi

Talmon ble født i Rypin, en by sentralt i Polen, der han vokste opp i en ortodoks jødisk familie. Han forlot sitt barnehjem i 1934, for å studere ved Hebrew University i Jerusalem, i det som da var Det britiske mandat over Palestina. Han fortsatte sine studier i Frankrike, men dro så til London som følge av Nazi-Tysklands invasjon av Frankrike. I 1943 fikk han en PhD ved London School of Economics. Hans hovedverker er The Origins of Totalitarian Democracy og Political Messianism: The Romantic Phase. Talmon hevdet at Rousseaus posisjon best lar seg forstå som «totalitært demokrati», en filosofi der frihet aktualiserer «kun i søken og oppnåelsen av et absolutt kollektivt formål.»
Talmon døde i Jerusalem, Israel.
Schuylkill kraftverk

Schuylkill kraftverk er et varmekraftverk i Philadelphia County i delstaten Pennsylvania i det østre USA. Anlegget har en installert produksjonskapasitet på 216 MW, fordelt på 4 turbiner. Operatør er energiselskapet Exelon Power Co. 
Kraftverket stod ferdig utbygd i 1958 med utvidelser i 1971. Brenselkilden er hovedsakelig fyringsolje.
Indialantic (Florida)

Litt geografi

Indialantic ligger på en øy som skiller og beskytter Indian River Lagoon fra Atlanterhavet. Denne øya er om lag 40 km lang og strekker seg sørover fra Cape Canaveral til Sebastian Inlet. Melbourne Causeway forbinder Indialantic med sentrum av byen Melbourne. Indialantic grenser i sør til byen Melbourne Beach.
Google Sitemaps

Sitemap er en xml-fil som gir søkemotorer informasjon om hvor ofte sider endres og hvilken vekting de skal ha i forhold til hverandre. Sitemaps er et supplement til metainformasjonen lagret i html-dokumentene.
Det var opprinnerlig Google som tok sitemaps i bruk. I senere tid har også Yahoo og Microsoft tatt i bruk standarden.